《高宗祀大礼鼓吹歌曲五首 其三 十二时》
宋代·佚名

日将旦、阴曀潜消。天宇扇祥飙。边陲静谧，夜熄鸣刁。

文教普旁昭。兴太学、多士舒翘。奉宗祧。新庙榜宸毫。

配侑享于郊。慈宁万寿，四海仰东朝。男女正，中壶至桃夭。

年屡稔，漕舟衔尾夥，高廪接楹饶。庙堂自有、擎天一柱，功比汉庭萧。

多少群工同德，俊乂旁招。吉祥诸福集，燮理四时调。

三年郊见，六变奏咸韶。望云霄。降福与唐尧。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。